15 politibetjenter drept i helikopterstyrt
15 politibetjenter ble drept da helikopteret de satt i krasjet, melder AFP. Politibetjentene deltok i en aksjon mot narkotikasmuglere i et avsides område i jungelen i Colombia, opplyser politiet i en offisiell uttalelse. Totalt 17 politibetjenter var ombord i Blackhawk-helikopteret. Aksjonen var rettet mot narkotika-gjengen Clan Usuga i den nordvestlige delen av Colombia. De to andre betjentene ble skadet. Les også: Russisk militærhelikopter styrtet under oppvisning Narkotika-gjengen går under flere navn, og er kjent som en narkotikasmuglende paramilitær gruppe involvert i colombianske væpnede konflikter. Ifølge nettstedet insightcrime.org jobber colombianske sikkerhetsstyrker aktivt mot Clan Usuga, som også går under navnet Urabeños. Senest i juli i år skal det ha ført til store narkotikabeslag. 6. juli annonserte colombiansk politi at de hadde beslaglagt tre tonn kokain fra den narkotikasmuglende gjengen. Kokainen, som var verdt hele 76 millioner dollar, skal ha blitt fraktet av Clan Usuga på oppdrag av ulike narkotikagjenger. Ifølge colombiansk politi var kokainen planlagt smuglet inn i USA av meksikanske kartell, skriver Insightcrime.
Politibetjentene døde under en operasjon mot narkotikasmuglere i Colombia. Årsaken til krasjen er foreløpig ukjent.